b"\n_START_ARTICLE_\nManuel Polo y Peyrol\xc3\xb3n\n_START_SECTION_\nBiografia\n_START_PARAGRAPH_\nVa estudiar Dret i Filosofia i Lletres a Val\xc3\xa8ncia i Madrid. En el curs 1868-1869 va ensenyar Metaf\xc3\xadsica a la Universitat de Val\xc3\xa8ncia. L'any 1870 va accedir a la c\xc3\xa0tedra de Psicologia, L\xc3\xb2gica i \xc3\x88tica de l'Institut de Terol, que ocup\xc3\xa0 fins al 1879. _NEWLINE_La seua estada a Arag\xc3\xb3 va impregnar els continguts de les seues obres costumistes, farcides de refer\xc3\xa8ncies aragoneses, com ara Realidad po\xc3\xa9tica de mis monta\xc3\xb1as. Costumbres de la sierra de Albarrac\xc3\xadn (1873), Alma y vida serrana, costumbres populares de la sierra de Albarrac\xc3\xadn (1910) o la seua novel\xc2\xb7la m\xc3\xa9s destacada, Los mayos: novela original de costumbres populares de la Sierra de Albarrac\xc3\xadn (1878)._NEWLINE_L'any 1879 es va traslladar a la c\xc3\xa0tedra de l'Institut de Val\xc3\xa8ncia, on va iniciar la redacci\xc3\xb3 de la seua extensa obra de car\xc3\xa0cter filos\xc3\xb2fic i moral. Molts dels seus llibres van arribar a fer-se servir com a llibres de text en instituts de segon ensenyament, com ara els seus Elementos de Psicolog\xc3\xada (1879), Elementos de L\xc3\xb3gica (1880) i Elementos de \xc3\x89tica (1880). Les seues pregones creences cat\xc3\xb2liques i les seues conviccions tradicionalistes el van apropar al carlisme i el van convertir en un actiu propagandista cat\xc3\xb2lic, amb una obra extremadament prol\xc3\xadfica: Parentesco entre el hombre y el mono (1878), Elogio de Santo Tom\xc3\xa1s de Aquino (1880), El cristianismo y la civilizaci\xc3\xb3n (1881), Intervenci\xc3\xb3n de la masoner\xc3\xada en los desastres de Espa\xc3\xb1a (1899), Credo y programa del partido Carlista (1905), entre molts d'altres. _NEWLINE_Lle\xc3\xb3 XIII li va concedir la creu Pro Ecclesia et Pontifice. Amic i corresponsal dels escriptors conservadors m\xc3\xa9s destacats de la seua \xc3\xa8poca, \xc3\xa9s especialment coneguda la seua correspond\xc3\xa8ncia amb Marcelino Men\xc3\xa9ndez Pelayo._NEWLINE_Polo y Peyrol\xc3\xb3n va ser elegit diputat al Congr\xc3\xa9s per Val\xc3\xa8ncia a les eleccions generals espanyoles de 1896 per Comuni\xc3\xb3 Tradicionalista, del qual esdevingu\xc3\xa9 un dels principals portaveus al Congr\xc3\xa9s. Les seues intervencions destaquen per la cr\xc3\xadtica al liberalisme i la ma\xc3\xa7oneria i per la seua reclamaci\xc3\xb3 de qu\xc3\xa8 el Govern permetera l'\xc3\xbas de les lleng\xc3\xbces aut\xc3\xb2ctones en l'escola. D'aquesta manera, esdevingu\xc3\xa9 el primer defensor del multiling\xc3\xbcisme al Parlament Espanyol._NEWLINE_L'any 1907 Polo y Peyrol\xc3\xb3n va ser designat senador, c\xc3\xa0rrec que va ocupar fins a la seua mort."